આજે એક વાત યાદ આવે છે. એક દિવસ એક બાળકની મા એને સુવડાવવા સતત પ્રયત્ન કરી રહી હતી. કોણ જાણે કેમ પણ મા પાસે તરત ઊંઘી જતું એ બાળક એ દિવસે સુવાનું નામ નહોતું લેતું. કારણ ? માને તો નહોતું જ સમજાતું પણ માના આ સતત આયાસો અને અકળામણ જોયા પછી તેની માએ એટલે કે બાળકની ઓછું ભણેલી પણ વધુ ગણેલી નાનીએ કહ્યું.. “ એ નહીં સુવે કારણ કે એને ખબર છે કે એને ઊંઘાડીને તને બહાર જવાની ઉતાવળ છે. જે કામ તું રોજે અત્યંત શાંતિથી અને વ્હાલથી કરે છે એ કામ આજે તું પણ ઉતાવળી થઈને, ખુબ રઘવાટથી કરી રહી છો. તારી ઉતાવળ- તારો રઘવાટ એને પહોંચે છે. ઊંઘાડવા માટે જે શાંતિ-સ્થિરતા તારામાં જોઇએ એ આજે અનુભવતું નથી માટે એ નહીં ઊંઘે.”